รองนายกรัฐมนตรี เผยรัฐบาลสามารถระบายข้าวในสต็อกได้เกือบหมดแล้ว เร่งให้เสร็จสิ้นภายในพฤษภาคมนี้ ขณะที่นายกฯ สั่งการดูแลปัญหาภัยแล้ง ให้ประชาชนเดือดร้อนน้อยที่สุด
พลเอก ฉัตรชัย สาริกัลยะ รองนายกรัฐมนตรี เปิดเผยภายหลังการประชุมคณะกรรมการนโยบายและบริหารจัดการข้าว ว่า ที่ประชุมได้รายงานสต๊อกข้าวในบัญชีของรัฐบาล ซึ่งมีอยู่จำนวน 17 ล้านตัน ว่าสามารถระบายข้าวได้จนเหลือเพียง 200,000 ตันและตั้งเป้าหมายว่าจะดำเนินการให้เสร็จสิ้นภายในวันที่ 15 พฤษภาคมนี้         ส่วนข้าวนอกบัญชีอีกประมาณ 5 แสนตัน ได้มอบหมายให้หน่วยงานที่เกี่ยวข้องดำเนินการระบายให้แล้วเสร็จพร้อมกัน เพื่อให้โครงการระบายข้าวของรัฐบาลสามารถทำได้เสร็จสิ้นเต็ม 100% ทั้งนี้หากยังไม่สามารถระบายข้าวหรือตรวจสอบไม่ได้ ให้แจ้งความดำเนินคดีกับผู้ที่ต้องรับผิดชอบต่อไป        ขณะที่ภาคการเกษตรมีหลายพื้นที่ปลูกข้าวแล้ว และมีปริมาณเกินกว่าที่กำหนดไว้ จำนวน 1,300,000 ไร่ (1 ล้าน 3 แสนไร่ ) จึงมอบหมายให้กระทรวงเกษตรและสหกรณ์ ดูแลให้เกษตรกรได้รับความเสียหายน้อยที่สุด แบ่งเป็นพื้นที่ในเขตชลประทานจะเน้นย้ำไม่ให้ปลูกข้าวเพิ่มอีก ส่วนนอกเขตชลประทานจะหาแหล่งน้ำเพิ่มเติมให้ เพื่อบรรเทาภาวะขาดแคลนน้ำ        พลเอกฉัตรชัย กล่าวด้วยว่า นายกรัฐมนตรีได้สั่งการให้ดูแลและแก้ไขปัญหาภัยแล้ง ซึ่งมีจุดที่น่าเป็นห่วง คือ การประปาส่วนภูมิภาคมีจุดเสี่ยงอยู่ประมาณ 20 หน่วย จึงได้สั่งการให้ฝ่ายที่เกี่ยวข้องเร่งแก้ไขแล้ว ส่วนพื้นที่นอกเขตการประปาพบว่ามีปัญหาอยู่ 7 จังหวัด ซึ่งได้สั่งการให้ผู้ว่าราชการจังหวัด ระดมหน่วยงานที่เกี่ยวข้องทั้งหมดลงพื้นที่ช่วยเหลือประชาชนอย่างเต็มกำลัง เช่น การเติมน้ำผิวดิน น้ำบาดาล การขนน้ำไปช่วยเหลือถึงพื้นที่